Polisie vind gekaapte voertuig oomblikke ná kapingArgieffoto Die polisie in Bolobedu buite Tzaneen in Limpopo het Maandagaand ŉ gekaapte voertuig gevind minder as een uur nadat dié kaping plaasgevind het. Lt.kol. Moatshe Ngoepe, woordvoerder van die polisie, sê die bestuurder, sy meisie en sy jonger broer het met ŉ rooi Audi A3 gery toe hulle deur drie gewapende mans voorgekeer is. Volgens Ngoepe het die mans daarop aangedring dat die bestuurder van die voertuig die sleutels aan hulle oorhandig waarna die kapers met die drie slagoffers in die motor weggejaag het. “Die kapers het daarna op die Tzaneen- en Kgapane-pad stilgehou en die slagoffers beveel om uit die motor te klim. Hulle het toe in die rigting van Lenyenye gery waar die polisie, wat besig was met ŉ roetinepadblokkade, die voertuig van die pad laat aftrek het. Die verdagtes het onmiddellik uit die voertuig gespring en te voet gevlug,” sê hy. Ngoepe sê die polisie het beslag gelê op ŉ pistool en verskeie ander items wat binne die voertuig was. ŉ Polisieondersoek na die voorval duur voort. Niemand is nog in hegtenis geneem nie. Enigeen met meer inligting word versoek om kol. Cecil Machimane by 082 451 7181 te bel.